Ester 9-10 – God red die Jode deur die leierskap van Mordegai en Ester – Bybelskool
Ester 9-10 – God red die Jode deur die leierskap van Mordegai en Ester
Written by Chris van Wyk on Aug 6, 2013 . Posted in Ester.
Die dertiende dag van Adar breek toe aan met die tafel gedek vir grootskaalse oorlog. Omdat die Jode egter voorbereid was, kon hulle weerstand bied en het hulle hulle vyande oorweldig. Niemand kon voor hulle standhou nie.
Een van die redes vir die omkeer van die situasie was natuurlik dat Mordegai nou 'n hoë posisie aan die hof van die koning beklee het en hy mag oor die goewerneurs van die provinsies gehad het. Trouens dit het bekend geword dat hy al hoe meer mag kry. Niemand wou dus van hom 'n vyand maak nie en al die leiers, verteenwoordigers, goewerneurs en ander in diens van die koning het die Jode daarom uitgelos oral in die 127 provinsies waar hulle in beheer was.
Daar was egter steeds gevegte. Selfs in die vestingstad Susan het die Jode vyf honderd man doodgemaak, waaronder lede van die familie van Haman. Interessant genoeg word daar 'n paar keer gesê dat die Jode nie op die oorwonne vyande se besittings beslag gelê het nie.
Selfs die koning het 'n heilige ontsag gekry vir die weerstand van die Jode, sodat hy vir Ester sê: "Is daar iets wat jy nog wil vra? Dit sal aan jou gegee word. Het jy 'n verdere versoek? Dit sal uitgevoer word." Dit illustreer sy wispelturigheid en beginselloosheid. Hy is eintlik maar net besorg oor homself en hoe dinge homself gaan raak.
Ester is egter nie links nie en vra dat die Jode in Susan nog 'n dag toegelaat word om hulle self te verdedig, waarskynlik omdat sy meer eerstehandse kennis gehad het van die weerstand wat hulle daar ondervind het. Sy vra ook dat 'n voorbeeld gemaak word van die tien seuns van Haman wat eintlik alreeds doodgemaak is, maar nou ook verder verneder word deur hulle aan die galg te laat ophang.
Nog drie honderd man is daarom in Susan doodgemaak, maar weereens nie op hulle besittings beslag gelê nie. In totaal is vyf en sewentig duisend man doodgemaak in die Jode se verdedigingsproses reg deur die ryk.
Die 14de dag (15de dag in Susan, omdat hulle oorlog langer geduur het) is daarom 'n dag van feesviering en vreugde gemaak, weens die noue ontkoming van die Jode. Uit vreugde het hulle ook die gebruik gevestig dat dit 'n feesdag is waarop hulle aan mekaar eetgoed stuur uit dankbaarheid vir die oorwinning.
Mordegai het hierdie feesdag geformaliseer deur al die gebeure te laat neerskryf (hy is daarom ook waarskynlik die skrywer van die boek Ester) en briewe te stuur aan al die Jode in al die provinsies van koning Ahasveros, naby en ver, en die Jode te gelas om voortaan elke jaar die veertiende en die vyftiende van die maand Adar te vier as dae waarop die Jode die bedreiging deur hulle vyande afgeweer het. Dit is ook bevestig deur 'n brief van Ester. Die Jode moes hierdie twee dae, dae van feesviering en vreugde maak, en aan mekaar eetgoed en aan die armes geskenke stuur. Dit het toe só 'n vaste gebruik geword, iets wat vandag nog só gevier word.
Daar was ook 'n geestelike kant met voorskrifte oor hoe hulle moes vas en na God om hulp moes roep. Eintlik staan daar in die gebruikte grondteks nie die woord God nie, maar wel die volgende sin: "soos hulle vir hulself en hul nageslag die voorskrifte aangaande die vastyd en die daarby behorende weeklag vasgestel het." Die weeklag het natuurlik met God te make, maar dit word nie eksplisiet só gestel nie.
Een van die voorskrifte vir die fees is dat die boek Ester telkens voorgelees moet word om die geskiedenis in hulle geheue te verfris. Daarby is een van die tradisies dat die Jode geleer word om elke keer dat Haman se naam genoem word, uit te roep: "Vervloek is Haman!" Elke keer wat Mordegai se naam gelees is, moet hulle uitroep: "Geseënd is Mordegai!" Die voorskrif lui verder, dat daar op dié fees baie wyn gedrink mag word, om die waarheid te sê, soveel wyn, het die rabbi's gesê, totdat niemand meer die verskil sou ken tussen "vervloek is Haman" en "geseënd is Mordegai" nie. Kan jy nou meer!
Die boek sluit af met 'n paar verdere mededelings oor Ahasveros se regering, gekenmerk deur dwangarbeid, asook oor Mordegai se hoë pos, die tweede in bevel onder die koning, soos in die annale van die konings van Medië en Persië aangeteken is: "Hy was hoog in aansien by die Jode en gewild by al sy volksgenote. Hy het hom vir die welvaart van sy mense beywer en die veiligheid van al hulle nakomelinge verseker."
Die boodskap van die boek
Die diepste indruk wat die boek op my laat, is dat God op ongelooflike fyn beplande maniere teenwoordig is in alles wat rondom ons en met ons gebeur. Soos Richard Niebuhr sê: "God is acting in everything that is happening to you. So respond to everything that happens as if to respond to God's action" (Responsible Self). Dit is 'n baie raak beskrywing van wat ons in dié boek Ester aantref, al word God se naam nie een keer eksplisiet genoem nie.
God se hand is in alles teenwoordig, verborge en amper onopvallend, maar werklik en deurslaggewend. Hy laat die regte ding op die regte tyd gebeur, want Hy wil: "alles ten goede laat meewerk vir dié wat Hom liefhet." (Rom 8:28). Dit doen hy deur omstandighede, onverwagte wendinge en die keuses van mense, ook jou eie keuses. Ons noem dit God se voorsiening. Hy IS die voorsienigheid! Buitengewone toevallighede is eintlik Godsvallighede!
Die boek leer ons ook hoe EEN persoon 'n verskil kan maak. Dit is ten diepste wat leierskap is, die besluit om 'n verskil te maak en dit uit te voer al bars die bottel. God gebruik ons waar ons is, al is ons alleen. Dit help natuurlik om 'n ondersteuningsnetwerk te hê soos Mordegai dit vir Ester is. En daar is dinge wat Ester kon doen, wat Mordegai nie kon nie en omgekeerd. Maar een mens wat doen wat God vra, wat met oorleg en wysheid optree en nie terugdeins van die verantwoordelikheid om dit te doen nie, maak 'n groot verskil, veral waar dit gedoen word in vertroue op die Here. Sela!